  Виталий Пронин Одӥг «укно» Ижын улӥсьёсты пӧртэм учреждениостӥ документъёс люкаса бызьылонлэсь мозмытон вылысь шоркарын вазенгес усьтэмын ни МФЦ. Табере со городысь котькуд ёросын луыны кулэ.Та вакытэ Иж городлэн МФЦ-яз (многофункциональной центр) 68 пумо услугаос басьтыны луэ. Та сярысь ивортӥз солэн кивалтӥсез Андрей Нелюбин. Уката трос, пе, жилищно-коммунальной услугаосын герӟаськем документъёс дасяны курыса вазиськисьёс.- Дорамы вазиськисьёс пумен тросгес луо, - пусйиз А. Нелюбин. - Кылсярысь, туэ январе гинэ ог 6 сюрс 500 муртлы документъёс дасяны юрттӥм, феврале, мартэ - ог 8 сюрс 340-эзлы. Нуналлы быдэ, юрттэт курыса, ог 400 мурт лыктэ.Адямиос валаны кутскизы: МФЦ-ос дырез шыръяло, пӧртэм интыосы ветлонэз, черодын сылонэз ӧвӧл. Одӥг «укное» вазиськыса, вань документъёсты шедьтыны-люканы луэ. Соин ик ужпум пуктэмын: 2015-тӥ ар пумозь таӵе центръёс шоркарысь котькуд ёросын луыны кулэ ни. Пӧлысьтызы одӥгез, Первомай ёросысез, кылем ар пумын ик ӧсъёссэ усьтӥз - со вань туала куронъёслы тупа: 25 «укноен» зал сяна, возьмаськон зал но вань, кылдытэмын электрон черод. Мукет ёросъёсысь МФЦ-ос но та выллемесь ик луозы. Интыяськозы соос яке ёрос администрацилэн юртаз, яке солы матын луись коркан.Элина Кумачёва Туспуктэмез вотэсысь басьтэмын   